## Odluka Hrvatske agencije za poštu i elektroničke komunikacije od 13. svibnja 2009.

### NN 67/2009 (10.6.2009.), Odluka Hrvatske agencije za poštu i elektroničke komunikacije od 13. svibnja 2009.

67 10.06.2009 Odluka Hrvatske agencije za poštu i elektroničke komunikacije od 13. svibnja 2009.

HRVATSKA AGENCIJA ZA POŠTU I ELEKTRONIČKE KOMUNIKACIJE

1614

Temeljem članka 128. stavka 2. Zakona o elektroničkim komunikacijama (»Narodne novine« 73/08; dalje u tekstu: ZEK), članka 12. stavka 1. točke 2. i 5. i stavka 3. Zakona o telekomunikacijama (»Narodne novine« br. 122/03, 158/03, 60/04 i 70/05; dalje u tekstu: ZOT) i članka 202. Zakona o općem upravnom postupku (»Narodne novine« br. 53/91, 58/93 i 103/96; dalje u tekstu: ZUP) u postupku izmjene Dodatka Standardnoj ponudi HT-Hrvatskih telekomunikacija d.d. za davatelje usluga pristupa internetu koji se odnosi na širokopojasni pristup internetu, Vijeće Hrvatske agencije za poštu i elektroničke komunikacije (dalje u tekstu: Vijeće HAKOM-a) je na sjednici održanoj dana 13. svibnja 2009.g. donijelo sljedeću

ODLUKU

I. Daje se suglasnost trgovačkom društvu HT-Hrvatske telekomunikacije d.d., Zagreb, Savska cesta 32 na prijedlog Dodatka Standardnoj ponudi HT-Hrvatskih telekomunikacija d.d. za davatelje usluga pristupa internetu koji se odnosi na širokopojasni pristup internetu koji je sastavni dio ove odluke.

II. Dodatak Standardnoj ponudi iz točke I. ove odluke stupa na snagu danom primitka ove odluke.

III. Obvezuje se trgovačko društvo HT-Hrvatske telekomunikacije d.d. dostaviti Hrvatskoj agenciji za poštu i elektroničke komunikacije na uvid sve planirane izmjene uvjeta i cijena širokopojasnog pristupa internetu koje namjerava ponuditi na maloprodajnoj razini, zajedno s prijedlogom izmjena uvjeta u Dodatku Standardnoj ponudi HT-Hrvatskih telekomunikacija d.d. za davatelje usluga pristupa internetu koji se odnosi na širokopojasni pristup internetu radi usklađenja uvjeta maloprodajne i veleprodajne razine, i to najkasnije 45 dana prije uvođenja planiranih promjena.

IV. Ova odluka objavit će se u »Narodnim novinama«.

Obrazloženje

Dana 30. travnja 2009.g. Hrvatska agencija za poštu i elektroničke komunikacije (dalje u tekstu: HAKOM) zaprimila je od
HT-Hrvatskih telekomunikacija d.d., Zagreb, Savska cesta 32 (dalje u tekstu: HT) Dodatak Standardnoj ponudi HT-Hrvatskih telekomunikacija d.d. za davatelje usluga pristupa internetu koji se odnosi na širokopojasni pristup internetu (dalje u tekstu: Dodatak), radi izdavanja suglasnosti.

Uvidom u tekst Dodatka utvrđeno je da je trgovačko društvo HT-Hrvatske telekomunikacije d.d. (dalje u tekstu: HT) unijelo sve izmjene određene točkom 1. rješenja Vijeća HAKOM-a od dana 06. travnja 2008.g. (klasa: UP/I-344-01/09-01/747, ur.broj: 376-11-09-06; dalje u tekstu: Rješenje), odnosno Dodatak je izmijenjen na način da je naknada za korišteni kapacitet mreže unutar Općih uvjeta HT-Hrvatskih telekomunikacija d.d. za pružanje ADSL transport usluge smanjena na iznos od 326,54 kn/Mbit/s.

Nadalje, HAKOM je dana 24. veljače 2009.g. zaprimio obavijest HT-a o namjeri povećanja pristupnih brzina ADSL pristupa, i to istovremeno na maloprodajnoj i veleprodajnoj razini, na način da se iste povećavaju kako slijedi:

o sa 2048/256 kbit/s na 4096/256 kbit/s;

o sa 8192/512 kbit/s na 10240/512 kbit/s;

o sa 16348/768 kbit/s na 20444/768 kbit/s.

U istom dopisu HT navodi da će izmjena ADSL brzina na veleprodajnoj razini stupiti na snagu po izdavanju suglasnosti Vijeća HAKOM-a na izmijenjeni Prilog 4 Uvjeta HT-Hrvatskih telekomunikacija d.d. za pružanje veleprodajne usluge ADSL pristupa (dalje u tekstu: Uvjeti za pružanje ADSL pristupa) koji su dio Dodatka, te je Prilog 4 dostavljen u privitku dopisa. Isto tako, HT predlaže da se predmetne izmjene, po izdavanju suglasnosti od strane Vijeća HAKOM-a, u skladu s načelom nediskriminacije primjenjuju od dana 2. ožujka 2009.g., kako bi se ta promjena podudarala s početkom uvođenja povećanja pristupnih brzina krajnjim korisnicima u maloprodaji.

HAKOM je dopisom od dana 17. ožujka 2009.g. (klasa: UP/I-344-01/09-01/747; urbroj: 76-11-09-03 II) obavijestio HT kako će u postupku izmjene Dodatka razmotriti izdavanje suglasnosti na izmjenu u dijelu Uvjeta za pružanje ADSL pristupa i to Priloga 4 »Cijene« na način da se mijenjaju pristupne brzine, a kako je predloženo dopisom od strane HT-a od dana 24. veljače 2009.

Nadalje, Vijeće HAKOM-a je u obrazloženju Rješenja navelo da HT treba dostaviti HAKOM-u pročišćeni tekst Dodatka s izmijenjenom naknadom za korišteni kapacitet mreže radi izdavanja suglasnosti te zajedno s izmijenjenim pristupnim brzinama kako je predloženo dopisom od 24. veljače 2009.g. od strane HT-a, unutar Priloga 4 »Cijene« Uvjeta za pružanje ADSL pristupa.

Uvidom u dostavljeni Dodatak utvrđeno je da je HT unutar Priloga 4 Uvjeta za pružanje ADSL pristupa izmijenio pristupne brzine, a kako je predložio dopisom od dana 24. veljače 2009. g. Isto tako, utvrđeno je kako je HT izmijenio pristupne brzine unutar Priloga 2 »Zahtjev za veleprodajnu uslugu ADSL pristupa« Uvjeta za pružanje ADSL pristupa, a kako bi i navedeni zahtjev uskladio s novim pristupnim brzinama. Vijeće HAKOM-a prihvaća prijedlog HT-a, a kako bi operatori koji koriste uslugu ADSL pristupa uz uslugu ADSL transporta, mogli pružati uslugu pristupa internetu jednakih pristupnih brzina koje HT omogućuje vlastitim krajnjim korisnicima.

Slijedom svega navedenog, Vijeće HAKOM-a je temeljem članka 128. stavka 2. ZEK-a, članka 54. stavka 4. ZOT-a, te članka 7. stavka 4. Pravilnika o pristupu mreži i međusobnom povezivanju (NN br. 185/03) i članka 202. ZUP-a odlučilo kao u točki I. izreke ove odluke.

Međutim, odluka Vijeća HAKOM-a ne može se primijeniti retroaktivno, odnosno od 2. ožujka 2009.g. kako je predložio HT, stoga je Vijeće HAKOM-a odlučilo kao u točki II. izreke ove odluke.

Nadalje, u gore navedenom dopisu od dana 17. ožujka 2009.g., HAKOM je predložio HT-u da HT mora obavijestiti HAKOM o svim promjenama uvjeta na maloprodajnoj razini, a koje direktno utječu na uvjete na veleprodajnoj razini, zajedno s prijedlogom izmjena uvjeta na veleprodajnoj razini radi usklađenja s izmjenama na maloprodaji, najkasnije 45 dana prije uvođenja planiranih promjena, a kako bi HAKOM mogao pravovremeno reagirati. Navedeno je nužno s obzirom da operatori koji koriste veleprodajnu uslugu ADSL transporta, odnosno koji uz navedenu uslugu koriste i veleprodajnu uslugu ADSL pristupa, ovise o ponuđenim promjenama HT-a na maloprodajnoj razini, kao što su povećanje pristupnih brzina ili smanjenje maloprodajnih cijena.

Vijeće HAKOM-a je u obrazloženju Rješenja navelo kako će navedeni prijedlog razmotriti u okviru odluke o izdavanju suglasnosti na izmijenjeni Dodatak. S obzirom na specifičnost veleprodajne usluge ADSL transporta i usluge ADSL pristupa, operatori koji koriste navedene usluge ovise o strateškim odlukama HT-a na maloprodajnoj razini, te je stoga Vijeće HAKOM-a u svrhu osiguravanja i promicanja djelotvornog tržišnog natjecanja na telekomunikacijskom tržištu, a temeljem članka 5. stavka 1. točke 4. i članka 51. stavka 10. ZOT-a, odlučilo kao u točki III. izreke ove odluke.

Temeljem članka 14. stavak 4. ZEK-a, Vijeće Agencije odlučilo je kao u točki IV. izreke ove odluke.

UPUTA O PRAVNOM LIJEKU

Protiv ove odluke žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka.

Klasa: UP/I-344-01/09-01/747

Urbroj: 376-11-09-09

Zagreb, 13. svibnja 2009.

Predsjednik Vijeća Agencije
Gašper Gaćina, dipl. ing. el., v. r.

Odluka, NN 67/2009-1614